Datasets:
Agisight
/
ykr_data

Dataset card Data Studio Files
xet
 Community
text
stringlengths
0
1.28k
29Тикы маяӈо” ялэ” пуд, таминда хаер” пэвсюмда,
иры ялясяӈгу, нумгы” нув’ няд ха”амӈгуд”, нув’ няӈы
ныхы” манзабтаванда”.* 30 Та’ ёльцьӈгана Ненэця’
Ню’ ненадода нув’ няна ӈадимда. Я’ тир’ ненэцие”
тэнз” ӈобт’ ярумда”, Ненэця’ Ню’ нув’ тирм’ ханоць, ныхысавэй’, ӈарка юнсавэй’ товам’ манэта”.
31Пыда муно”лабця’ ӈарка мунгана юне Ядэланида
ӈэдараӈгу. Пыдо’ нув’ вэкад няби нув’ вэс” ӈэсонд’,
тодо’ я’ сейхад Тэравыда ма”лаӈгу”.
Смоковница пям’ мание, хамэдара”
(Мк 13:28-31; Лк 21:29-33)
32Смоковница пям’ мание, хамэдара”: танда хахаялмахад пя’ тарка” нюл”мавна, вэбита ӈади”мявна теневада”. 33Тарем’, пыдара” ӈод” тикы сямян манэпата”,
Хахаялмахаданда, мале нё’ син’ Тэввахаданда теневада”. 34Ненэся нянда” мадм’, тюку илӈгы ненэцие”
* 24:29 Ис 13:10; 34:4.
102
Матфей 24
тамна таняван’ тикы” мал’ ӈэванда”. 35 Нумг’ яха’
яӈгодаӈаха’, Мань вадахабини ни” яӈгод”.
Тованда ёльцяӈгад ехэрава
(Мк 13:32-37; Лк 17:26-30, 34-36)
36Тикы яляхад, тикы часхад хибяхарт ехэра: нув’
няӈы юне ядэлана” ехэра”, Нюда ехэра*, Нисяри
тенева. 37Ненэця’ Ню’ това Ной’ мальӈгы ялэ” тотрев’ ӈэӈгу. 38 Ӈарка ид’ неры яляха”на, Ной’ ларас
ӈанон’ тюва яля’ ӈэсонд’ ненэця” ӈаворцеты”, идм’
пэрцеты”, нелеӈгасеты”, хаюпа ханцеты”. 39 Ӈарка
ид’ тохоя сиддо’ на”вол”ма’ ӈэсонд’ нивэдо’ хамэдамбю”. Ненэця’ Ню’ това ӈани’ тарця ӈэӈгу. 40Та’
мальӈгана нянь’ ӈуво” вадюлавахана сидяха’ мэбти’,
ӈопой содавнда, нябиюм’ хаевнда. 41 Нехэ’ сидяӈэ
нянь’ ӈуво” сэв няялпабти’, ӈопой содавнда, няби
хаевнда. 42 Тиканда тосада”, Нум’ Ерванда” ся”ны
яляхана товахад ехэрада”. 43 Теневабта” сава: мяд’
ерв, талей’ това’ ёльцям’ теневавы ӈэбта, сыртась,
мята ӈылым’ сабка нидась ӈэдараӈгу”. 44 Ӈадьбята
пыдара” ӈод” лэтыда”. Ненэця’ Ню нива ӈатеванда”
ёльцьӈгана тута.
Ивъер’ нятна, ивъер’ ниня нятна хаби
(Лк 12:41-48)
45Ервадо’, хабита мэд ёльцяӈгананда мипаванзь,
ивъер’ нятна, иӈудота хабимда ӈаркадандо’ мэвы,
* 24:36 Ханяӈы ӈудахана падвы падарка”на «Нюда ехэра» ни
паду”.
103
Матфей 24, 25
тикы хибяди’? 46Ервада тованда мальӈгана сита тарем’ ӈэсь хобта, тикы хабихина яб ӈэӈгу. 47Ненэся
нянда” мадм’, сита сямян илебцамда маниенаӈэ
ӈабтаӈгу. 48Тикы хаби вэнзу ӈэбта, тарем’ ихинянда
манда: ‹Ервами яно”манда›, 49 тадтикахад нида ладорпа пяӈгу, ябехадха”на ӈаворта, ябеӈгу, 50 тикахана
хабинд ервада нива ӈате”мя’ яляхананда, нива тоса”ма’ ёльцьӈгана тута. 51Я”авла танараӈгуда, сиди”
няндоти” пирувна мэӈгуда. Таняна яр” ӈэӈгу”, тив”
ирна” ӈэӈгу”.
Ю” пирибтя’ нямна ӈэда лахарё
251 Та’ мальӈгана, Нув’ Параӈодадава тикы’
то”лаха ӈэӈгу. Ю” пирибтя серакабтадо’ ня”амба, нелебада хасава’ нерад тарпыд”. 2Поӈганандо’
самляӈг иӈудотадо’, самляӈг иӈуцядадо’ ӈэвы. 3Иӈуцяда” серакабтадо’ ханабто’, юртамдо’ нивы” сода”.
4Иӈудотахав” серакабтато’ сер’ ӈэсяӈга”на юртамдо’
содавы”. 5Нелебада хасава пон’ яӈго, синдаравыд”,
мал’ хонаравыд”. 6 Пи’ сава ерня хибяхав тёревонда: ‹Ти, нелебада хасава миӈа, нерданда тарпыда”›.
7Пирибтя” мал’ юркыд”, серакабтадо’ сававна мэ”.
8Иӈуцяда” иӈудотахато’ тарем’ ма”: ‹Серакабтана”
хабтюрӈа”, юртава” тада”›. 9Иӈудотахав” вадахато’
тарем’ ма”: ‹Тарем’ ӈэб”на” пыдара” нянда” ни томд”,
маня” няна” ни томд”, та’ екававна мирдатнаха”
хаяда”, е”эйдара” тэмдада”›.
10 Иӈуцяди” тэмдорманзь хэ”мяхад, нелебада хасава то. Хамэдёвы” нянанда тюва мяди”мярман’
104
Матфей 25
тю”. Нё пакалъй”. 11Пуна хаёвы” пирибтя” ӈо” то”,
ма”: ‹Ервэй! Ервэй! Нэдва›. 12 Пыдхавада вадахато’
ма: ‹Ненэся нянда” мадм’, сидда” ехэрадм’›. 13 Тиканда тосада”, Ненэця’ Ню’ това’ яляхад, ёльцяӈгад
ехэрада”.
Талант’ нямна ӈэда лахарё
(Лк 19:11-27)
14 Нув’ Параӈодадава ӈани’ тарця’ то”лаха ӈэӈгу.
Ненэць’ хубта ян’ хэванзь мэсь, хабида нянда хаӈа,
илебцамда няндо’ пэрманзь ми”ӈа. 15 Хусувэхэндо’ ныхындо’ пирувна, ӈопойн’ самляӈг талантм’
ми”ӈа, нябин’ сидям’, ӈанихиндо’ ӈопойм’ ми”ӈа.
Тадтикахад хая. 16Самляӈг талантм’ ня”мавы тикыринда хая, тикы есьда мэць, тамна самляӈг талантм’
недва”ӈа. 17Сидя талантм’ ня”мавы ӈобтарем’ тамна
сидям’ недва”ӈа. 18Ӈопой талантм’ ня”мавэхэв хая,
ям’ сабка, ерванда ненэйм’ я’ ӈыл’ такалӈада. 19Ӈока” ялэ” хэ”мяхад тикы” хаби” ервадо’ то, нянандо’
есьдо’ тасламба пя. 20 Самляӈг талантм’ ня”мавы
тамна самляӈг талантм’ тэвра, ма: ‹Ервӈэ, самляӈг
талантм’ няни танаси”. Ти, тамна самляӈг талантм’
недва”ӈадамзь›. 21 Ервада тарем’ ма: ‹Сейда сава,
ивъер’ нятна хабиӈэ, пэдаван! Енарцядахана ивъер’
нятанась. Тамна ӈарка серо пэртяӈэ сит ӈабтаӈгудм’.
Ервахананд ӈобкана маймбю”!› 22Сидя талантм’ ня”мавы ӈо” то, тарем’ ма: ‹Ервӈэ, няни сидя талантм’
танаси”, ти, тамна сидя талантм’ недва”ӈадамзь›.
23Ервада нянда ма: ‹Сейда сава, ивъер’ нятна хабиӈэ,
Матфей 25
105
пэдаван! Пыдар енарцядахана ивъер’ нятанась. Тамна ӈарка серо пэртяӈэ сит ӈабтаӈгудм’. Ервахананд
ӈобкана маймбю”!› 24Ӈопой талантм’ ня”мавы ӈод”
то, ма: ‹Ервӈэ, сеянд тоенана ненэць’ ӈэвахаданд
теневадамзь. Нянь’ ӈуво” сэв ӈабта”манд яӈгода
яхана маторан, нянь’ ӈуво” сэв моёсо”манд яӈгода
яхад ма”ламбин. 25Ӈадьбя”ни сейни пина хаядамзь,
талантамд ян’ такалӈавась. Харт ӈамгэр ти›. 26Ервюмгав’ нянда ма: ‹Вэнзу лэк хабиӈэ! Нянь’ ӈуво”
ӈабта”мани яӈгода яхана маторавахадани, нянь’ ӈуво” сэв моёсо”мани яӈгода яхад ма”ламбавахадани
теневавэн. 27 Тикахана ненэйми есям’ лэтмбалава’
манзаранаха” хаебат тарась, то”махадани тиками